Ri Jesús rukꞌuan ri cruz xel pe chiriꞌ,
y xbꞌa pa jun lugar ri ndibꞌix chare:
Juyuꞌ ri achel rubꞌaqil jolomaj nditzuꞌun.
Ri lugar riꞌ pa chꞌabꞌel hebreo rubꞌiniꞌan Gólgota.
Chiriꞌ xkibꞌajij ri Jesús cho cruz y xekibꞌen crucificar chuqaꞌ ekaꞌiꞌ chik,
jun jukꞌan jun jukꞌan xbꞌan chake,
y pa kinikꞌajal xpabꞌex ri cruz apeꞌ bꞌajin ri Jesús.
Y ri Pilato xubꞌen mandar chi tibꞌajix chutzaꞌ e ri cruz jun tzꞌalen apeꞌ tzꞌibꞌan ri achike roma ndikamisex ri Jesús,
y kereꞌ ndubꞌij:
Jesús aj Nazaret,
ki-Rey ri israelitas.
Ri tzij riꞌ,
oxiꞌ rutzꞌibꞌaxik xbꞌan chare chuwech ri tzꞌalen,
xtzꞌibꞌex pa chꞌabꞌel hebreo,
pa chꞌabꞌel griego y pa chꞌabꞌel latín,
y ekꞌiy israelitas xebꞌanun kan leer,
porque ri apeꞌ xbꞌan crucificar ri Jesús,
chunaqaj ri tinamit Jerusalén.
Romariꞌ,
ri sacerdotes israelitas más kꞌo ruchuqꞌaꞌ kitzij xkibꞌij chare ri Pilato:
Ma tatzꞌibꞌaj:
Ki-Rey ri israelitas,
xa tatzꞌibꞌaj:
Rijaꞌ xbꞌiꞌin chi ki-Rey ri israelitas.
Y ri Pilato xubꞌij chake:
Ri xintzꞌibꞌaj yan,
ma ndijalatej ta.
Atoq ri soldados xkibꞌajij yan ri Jesús cho cruz,
xebꞌekikꞌamaꞌ pe ri rutziaq ri kichꞌilon kan chirij,
y xkijech chikiwech.
Kajiꞌ teq tzaq xkibꞌen chare y jujun tzaq kichin chikijununal.
Xbꞌekikꞌamaꞌ pe chuqaꞌ ri rukꞌul nduqꞌuꞌuj,
jun kꞌul ri maneq rutꞌisbꞌalen,
y xe jun rukemik bꞌanun chare.
Ja atoq riꞌ ri soldados ndikibꞌilaꞌ chikiwech:
Ma tiqaretz re kꞌul reꞌ,
xa qojetzꞌan chuchꞌakik,
chin keriꞌ achike na ri xtichꞌakon,
jariꞌ xtukꞌuan,
xechajeꞌ.
Y rikꞌin ri keriꞌ xkibꞌen,
xbꞌanatej ri ndubꞌij ri rutzij ri Dios tzꞌibꞌan kan:
Xekijachalaꞌ ri nutziaq chikiwech y xkiyaꞌ pa etzꞌanin ri nukꞌul niqꞌuꞌuj.
Keriꞌ tzꞌibꞌan kan.
Y jariꞌ ri xkibꞌen ri soldados.
Chunaqaj ri cruz apeꞌ bꞌajin ri Jesús,
kꞌo apu ruteꞌ ri Jesús,
kꞌo apu ri María rixjayil ri Cleofás,
kꞌo apu ri María Magdalena y kꞌo apu chuqaꞌ jun ixaq kichaqꞌ-kinimal kiꞌ rikꞌin ri ruteꞌ ri Jesús.
Y atoq ri Jesús xutzꞌet pe ri ruteꞌ,
y xutzꞌet pe chuqaꞌ chi peꞌel apu chunaqaj ri ruteꞌ ri jun discípulo ri tzꞌan ndojowex roma ri Jesús,
ri Jesús xubꞌij pe chare ri ruteꞌ:
Nteꞌ,
tatzꞌetaꞌ,
ja discípulo laꞌ ri ndok kan achel awal chin ngarubꞌen cuenta.
Y xubꞌij pe chuqaꞌ chare ri discípulo:
Tatzꞌetaꞌ,
ja ixaq laꞌ ri ndok kan achel ateꞌ.
Y xe jampeꞌ atoq riꞌ,
ri discípulo riꞌ xukꞌen apu ruwech ri ruteꞌ ri Jesús pa rachoch.
Atoq xbꞌanatej yan reꞌ,
ri Jesús roma retaman chi xukꞌis yan rubꞌanik ri samaj yoꞌon pe pa ruqꞌaꞌ y chin ndibꞌanatej ri tzꞌibꞌan kan chupan ri rutzij ri Dios,
xubꞌij:
Ndichaqiꞌj nuchiꞌ.
Y chiriꞌ kꞌo jun bꞌambꞌel nojneq rikꞌin vinagre.
Jujun ri ekꞌo apu chiriꞌ xbꞌekikꞌamaꞌ pe jun ruqꞌaꞌ cheꞌ rubꞌiniꞌan hisopo,
y chutzaꞌ xkiyaꞌ jun esponja kimubꞌan pa vinagre,
y xkiyaꞌ e chiruchiꞌ ri Jesús.
Atoq ri Jesús xutzꞌuꞌ jubꞌaꞌ ri vinagre,
kereꞌ xubꞌij:
Ja xkꞌachaj rubꞌanik nojel.
Y xulukubꞌaꞌ pe rujolon,
xujech ri ru-espíritu pa ruqꞌaꞌ ri Dios,
y ja xken.
Ja qꞌij riꞌ,
ndibꞌan rukꞌojlen ri ndikꞌatzin chin ri nimaqꞌij rubꞌiniꞌan Pascua,
y ri achiꞌaꞌ israelitas kꞌo uchuqꞌaꞌ pa kiqꞌaꞌ ma ndikajoꞌ ta chi ri cuerpos ngekꞌojeꞌ kan cho cruz chupan ri uxlanibꞌel qꞌij,
porque ri qꞌij riꞌ pa kiwech rejeꞌ kin loqꞌolej.
Romariꞌ xebꞌa apeꞌ kꞌo ri Pilato chin xkikꞌutuj chare chi tiqꞌajloꞌox kaqen ri ekꞌo cho cruz chin ngeken paqiꞌ y ngeqasex.
Romariꞌ ri soldados xebꞌa y xkiqꞌajlaꞌ raqen jun chikiwech ri eleqꞌomaꞌ ebꞌajin cho cruz,
y keriꞌ chuqaꞌ xkibꞌen chare ri jun chik ri kꞌo apu jukꞌan chunaqaj ri Jesús.
Pero atoq xejel apu apeꞌ bꞌajin ri Jesús,
xkitzꞌet chi kamineq chik,
y ma xkꞌatzin ta chi xkiqꞌajlaꞌ raqen.
Pero jun chikikajal ri soldados xujuꞌ rutzaꞌ ri ru-lanza xerukꞌalkꞌaꞌx ri Jesús,
y ja xel pe yaꞌ y kikꞌ apeꞌ xsokotej.
Y ri xtzꞌeto nojel reꞌ,
ndubꞌij chi kin keriꞌ wi xbꞌanatej,
y ri ndubꞌij rijaꞌ kin qetzij wi.
Rijaꞌ retaman chi qetzij ri ndubꞌij,
chin keriꞌ rix nditaqij chuqaꞌ.
Porque nojel re xbꞌanatej,
kin chin wi xbꞌanatej ri tzꞌibꞌan kan chupan ri rutzij ri Dios ri ndubꞌij:
Nixta jun rubꞌaqil ndiqꞌajloꞌox.
Keriꞌ tzꞌibꞌan kan.
Y xbꞌanatej chuqaꞌ,
chin xbꞌanatej ri ndubꞌij jun chik apeꞌ chupan ri rutzij ri Dios:
Kin xtikitzꞌet ri Jun ri xkichuqꞌ xerukꞌalkꞌaꞌx.